Nordea, Danske Bank, Jyske Bank og Handelsbanken bliver tvunget til at forklare deres stigende gebyrer på visa-dankortet.

Det forudser en af landets førende eksperter i konkurrenceret Christian Bergqvist, der er lektor i konkurrenceret ved Københavns Universitet.

Han har fulgt DR Nyheders dækning af bankernes stigende valutakurstillæg, som rammer alle kunder, der bruger visa-dankort i udlandet.

Læs også : Gebyrlavinen ruller: Endnu en bank hæver omstridt gebyr

I går valgte Forbrugerrådet Tænk at anmelde bankerne for at hæve valutakurstillægget på et ulovligt grundlag.

Banker skal dokumentere højere udgifter

Konkurrencemyndigheden vil ifølge Christian Bergqvist med stor sandsynlighed tage sagen op med de implicerede banker.

Det betyder konkret, at bankerne vil blive tvunget til at dokumentere, hvordan deres gebyrstigninger kan forklares med stigende omkostninger for bankerne.

Som sagen er blevet foldet ud i medierne, vil det overraske mig, hvis Konkurrence- og Forbrugerstyrelsen ikke kigger på sagen lektor Christian Bergqvist

- Hvis bankerne skal overholde betalingstjenesteloven, så er det vigtigt, at prisen reflekterer de underliggende omkostninger. Om det er tilfældet, kan jeg ikke tage stilling til. Der er dog tale om prisstigninger, som skal reflektere øgede omkostninger, hvorfor bolden ligger hos bankerne i forhold til at dokumentere det, siger Christian Bergqvist.

Konkurrence- og Forbrugerstyrelsen har endnu ikke modtaget anmeldelsen fra Forbrugerrådet Tænk. Men selv hvis anmeldelsen ikke skulle komme, er det sandsynligt, at Konkurrencestyrelsen vil tage sagen op.